b'\n_START_ARTICLE_\nDuh, sila, snov\n_START_SECTION_\nVsebina\n_START_PARAGRAPH_\nV knjigi obravnava t. i. Duhovni princip, Boga, ki zaobjema v sebi najvi\xc5\xa1jo potenco, najvi\xc5\xa1ji um in inteligenco, kakor tudi najvi\xc5\xa1jo silo, ki le\xc5\xbei v Njegovi neomejeni volji in vibracijah, najvi\xc5\xa1jo potenco snovi, ki je prasvetloba. Iz tega trojega, duha, sile, prasvetlobe, izhaja vse prek zgostitev in preobrazb, ki jih imenujemo stvaritve. Od najmanj\xc5\xa1ih pra\xc5\xa1nih delcev pa vse do najvi\xc5\xa1jega duha je vse duh, sila in snov; ti so zatorej v svojih u\xc4\x8dinkih eno._NEWLINE_Iz Duha se prek postopnega depotenciranja oblikujejo ni\xc5\xbeje ravni vesolja, vse dokler ne pride do nastanka sveta, v katerem \xc5\xbeivimo zdaj; ker je manifestni svet najni\xc5\xbeja depotenca Duha, pomeni tudi to\xc4\x8dko obrata, od koder se za\xc4\x8denja proces vnovi\xc4\x8dnega potenciranja, prek katerega se bo \xc4\x8dlovek postopoma poduhovil in se povrnil v izvorno stanje. Kako je treba razumeti pojma potence in depotence, pojasnjuje primerjava s homeopatskim zdravilstvom, ki deluje po naslednjem principu: ve\xc4\x8dja kot je potenca oziroma razred\xc4\x8ditev neke substance v zdravilu, manj je v njej prisotna informacija o dejanski snovi in - paradoksalno - toliko mo\xc4\x8dneje zdravilo u\xc4\x8dinkuje. Z drugimi besedami: razmerje med mo\xc4\x8djo zdravila in prisotnostjo dolo\xc4\x8dene substance v njem je obratno sorazmerno. Po istem na\xc4\x8delu je treba razumeti tudi ontolo\xc5\xa1ko hierarhijo vesolja: vi\xc5\xa1ja kot je stopnja potence sveta, manj je v njej snovne razse\xc5\xbenosti in ve\xc4\x8dja je njena duhovna realnost, in seveda vice versa._NEWLINE_Osnovno sporo\xc4\x8dilo, ki ga \xc5\xbeeli Adelma posredovati v knjigi Duh, sila, snov, je potemtakem mogo\xc4\x8de strniti v spoznanje, da je duhovna razse\xc5\xbenost izvor vsega bivajo\xc4\x8dega in po\xc4\x8delo materialnega sveta, iz katere vse izhaja in se ob koncu vanjo znova vra\xc4\x8da. Ta temeljni princip, ki izpri\xc4\x8duje sorodnost z drugimi ezoteri\xc4\x8dnimi tradicijami, preveva celotno Adelmino misel in je klju\xc4\x8den za razumevanje posameznih aspektov njenega dela.\n_START_SECTION_\nParanormalne okoli\xc5\xa1\xc4\x8dine nastanka knjige\n_START_PARAGRAPH_\nNastajanja knjige Duh, sila, snov se Adelma pozneje spominja v svojih dnevni\xc5\xa1kih zapiskih, kjer v zvezi s tem pravi:\xc2\xa0\xc2\xbbIn \xc4\x8de samo pomislim, kako mi je bilo vse to dano! Stara sem bila 26 let, niti Biblije \xc5\xa1e nisem natan\xc4\x8dno prebrala, nobenega znanja nisem imela o kakr\xc5\xa1nem koli filozofskem, kaj \xc5\xa1ele kabalisti\xc4\x8dnem delu. Kabala, Pitagora, Sokrat, Platon, Ennemoser, vsa misti\xc4\x8dna dela so mi bila neznana. Takrat sem bila zelo ne\xc5\xbena in trpe\xc4\x8da. Sedela sem na postelji, pred sabo sem imela mizico in vse dopoldneve sem morala medianimi\xc4\x8dno pisati, popolnoma mehansko, o napisanem nisem imela niti najmanj\xc5\xa1e predstave, moja roka pa je kar tako drsela s svin\xc4\x8dnikom \xc4\x8dez papir. Moj mo\xc5\xbe je sedel zraven mene, neprestano \xc5\xa1ilil svin\xc4\x8dnike in mi potiskal nove liste papirja. Nastajali so trikotni liki, se\xc5\xa1tevki, ra\xc4\x8duni, in se se\xc5\xa1tevali, vse mehansko, ne da bi jaz pri tem sploh lahko razmi\xc5\xa1ljala, tako hitro je potekalo vse, dokler ni moja roka utrujena in iz\xc4\x8drpana obstala. Po pisanju sem zmeraj ob\xc4\x8dutila veliko lakoto, vstala sem, se skopala in si privo\xc5\xa1\xc4\x8dila krepko kosilo z bordojskim vinom, vse po ukazu duhov. Kar sem tako \xe2\x80\x93 medianimi\xc4\x8dno \xe2\x80\x93 napisala, je bilo zapisano v nenavadni vijugasti, za druge te\xc5\xbeko berljivi pisavi; da bi jo pripravila za tisk, sem napisano potem narekovala svojemu mo\xc5\xbeu, kar je vzelo dvakrat toliko in \xc5\xa1e ve\xc4\x8d \xc4\x8dasa. V 30 dneh je bila knjiga, tak\xc5\xa1na kot je, napisana do konca. Svetu smo jo predali popolnoma brez sprememb, natanko tak\xc5\xa1no, kot smo jo prejeli\xc2\xab._NEWLINE_Kmalu po izidu knjige si je za\xc4\x8dela Adelma dopisovati s Franzem Hoffmannom (1804\xe2\x80\x931881), profesorjem filozofije na univerzi v W\xc3\xbcrzburgu in dobrim prijateljem ter naslednikom znemenitega Franza von Baaderja (1765\xe2\x80\x931841). V zvezi s tem se Adelma v svojih dnevni\xc5\xa1kih zapiskih spominja:\xc2\xa0\xc2\xbbProf. Hoffmannu je bilo nedojemljivo, kako sem lahko jaz, leta 1870 \xc5\xa1e mlado dekle, to knjigo napisala v tako kratkem \xc4\x8dasu brez predpriprav, brez razmi\xc5\xa1ljanja, vklju\xc4\x8dno z liki in zakonom \xc5\xa1tevil. Mislil je, da sem \xc5\xbeenska, stara 70 let, vneta \xc5\xa1tudentka kabale, Platona in Eckardtshausena. Ko sem mu nato pisala, da sem stara komaj 30 let in da nisem prebrala \xc5\xa1e nobenega filozofskega dela, temu skorajda ni mogel verjeti\xc2\xab. V ob\xc5\xa1irni recenziji je Hofmann knjigo Duh, sila, snov ozna\xc4\x8dil za razodeto modrost, ki ne izhaja iz Adelme:\xc2\xa0\xc2\xbb\xc4\x8ce zdaj vzvi\xc5\xa1eni nad vsemi dvomi ugotovimo, da ta miselni svet ne izvira iz duha Adelme, potem imamo v teh oznanjenjih pred sabo neko vrsto teozofije ali filozofije iz onstranskega sveta duhov, in kar koli \xc5\xbee o tem sodimo, temu spisu ne moremo oporekati globine, veli\xc4\x8dine, kako na dolo\xc4\x8denih mestih pritegne, \xc4\x8distosti izra\xc5\xbeanja ter dostojne jedrnatosti jezika, pa \xc4\x8detudi je simbolika \xc5\xa1tevil \xc4\x8dlove\xc5\xa1kemu razumu nerazumljiva\xc2\xab. Vse skupaj je Hoffmann ob\xc4\x8dudujo\xc4\x8de komentiral z besedami:\xc2\xa0\xc2\xbbNemogo\xc4\x8de si je predstavljati, da je ta veli\xc4\x8dastna koncepcija o stvarjenju sveta nastala v glavi neke \xc5\xbeenske!\xc2\xab\xc2\xa0_NEWLINE_Adelmina koncepcija sveta v knjigi Duh, sila, snov je izjemno ambiciozen miselni projekt, ki na osnovi konsekventno izpeljanih na\xc4\x8del, podprtih z razvejanim zakonom \xc5\xa1tevil in simboliko likov, v celovito shemo pove\xc5\xbee Boga, vesolje in \xc4\x8dloveka. \xc5\xbde samo zaradi drznosti tega podjetja si Adelma zaslu\xc5\xbei posebno mesto v zgodovini filozofije in ezoterike na Slovenskem.'